મૂળ ભાવનગર બાજુના ભોજાવદર ગામના મેઘવાળ સમાજના દેવજીભાઈનો પરિવાર ૨૦૦૧થી આ ઇમારતમાં રહેતો હતો. દેવજીભાઈ અને લીલાબહેન અત્યારે રિટાયર હતાં. દેવજીભાઈ પ્રાઇવેટમાં છૂટક કામ કરતા હતા, જ્યારે લીલાબહેન હિન્દુસ્તાન લીવર કંપનીમાં કામ કરતાં હતાં. ઘણાં વર્ષોથી એ કંપની પણ બંધ પડી છે. દીકરો અનિલ અત્યારે પ્રાઇવેટ કંપનીમાં કામ કરતો હતો, પણ આ જ મહિનામાં તેને સુધરાઈમાં પાકી નોકરી મળવાની હતી એથી ઘરમાં એકદમ ખુશીનું વાતાવરણ હતું.